CELEX: 52019PC0563
Language: el
Date: 2019-10-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.10.2019
            COM(2019) 563 final
            2019/0245(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για τη θέση που πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο Γενικό Συμβούλιο του Παγκόσμιου Οργανισμού Εμπορίου (ΠΟΕ) όσον αφορά την προβλεπόμενη έκδοση απόφασης για την επανεξέταση του μνημονίου συμφωνίας σχετικά με τις διατάξεις για τη διαχείριση των δασμολογικών ποσοστώσεων των γεωργικών προϊόντων, όπως ορίζονται στο άρθρο 2 της συμφωνίας για τη γεωργία.
            
            
               2.Πλαίσιο της πρότασης
            
            
               2.1.Συμφωνία του Μαρακές για την ίδρυση του Παγκόσμιου Οργανισμού Εμπορίου
            
            
               Σκοπός της πρότασης απόφασης του Συμβουλίου είναι να εξουσιοδοτηθεί η Ευρωπαϊκή Επιτροπή να υποστηρίξει, εξ ονόματος της Ένωσης, την απόφαση που θα ληφθεί στο Γενικό Συμβούλιο του Παγκόσμιου Οργανισμού Εμπορίου (ΠΟΕ). Ο Παγκόσμιος Οργανισμός Εμπορίου ιδρύθηκε με τη συμφωνία του Μαρακές (εφεξής: «συμφωνία ΠΟΕ») η οποία τέθηκε σε ισχύ την 1η Ιανουαρίου 1995.
            
            
               Η Ευρωπαϊκή Ένωση είναι συμβαλλόμενο μέρος της εν λόγω συμφωνίας. 
            
            
               2.2.Υπουργική συνδιάσκεψη και Γενικό Συμβούλιο του Παγκόσμιου Οργανισμού Εμπορίου
            
            
               Σύμφωνα με το άρθρο IV παράγραφος 1 της συμφωνίας ΠΟΕ, η υπουργική συνδιάσκεψη είναι αρμόδια για τη λήψη αποφάσεων επί όλων των θεμάτων τα οποία εντάσσονται στο πλαίσιο των πολυμερών εμπορικών συμφωνιών.
            
            
               Ωστόσο, σύμφωνα με το άρθρο IV παράγραφος 2 της συμφωνίας ΠΟΕ, στα διαστήματα μεταξύ των συνόδων της υπουργικής συνδιάσκεψης, τις αρμοδιότητες αυτής αναλαμβάνει το Γενικό Συμβούλιο.
            
            
               Σύμφωνα με το άρθρο IX παράγραφος 1, τα όργανα του ΠΟΕ επιδιώκουν να λαμβάνουν τις αποφάσεις τους με συναίνεση.
            
            
               2.3.Η προβλεπόμενη πράξη του Γενικού Συμβουλίου του ΠΟΕ
            
            
               Τον Δεκέμβριο του 2013, στην ένατη σύνοδο της υπουργικής συνδιάσκεψης του ΠΟΕ, οι υπουργοί (Εμπορίου) εξέδωσαν απόφαση για «μνημόνιο συμφωνίας σχετικά με τις διατάξεις για τη διαχείριση των δασμολογικών ποσοστώσεων των γεωργικών προϊόντων», όπως ορίζεται στο άρθρο 2 της συμφωνίας για τη γεωργία» [WT/MIN(13)/39] (εφεξής: «μνημόνιο συμφωνίας για τις δασμολογικές ποσοστώσεις»). 
            
            
               Στόχος του μνημονίου συμφωνίας για τις δασμολογικές ποσοστώσεις είναι ο εξορθολογισμός της διαχείρισης των δασμολογικών ποσοστώσεων για τα γεωργικά προϊόντα. Στην παράγραφο 13 του μνημονίου συμφωνίας για τις δασμολογικές ποσοστώσεις προβλέπεται η επανεξέτασή του, κατά την οποία θα λαμβάνεται υπόψη η μέχρι στιγμής αποκτηθείσα πείρα σχετικά με τη λειτουργία του. Η επανεξέταση επρόκειτο να αρχίσει το αργότερο τέσσερα έτη μετά την έγκριση του μνημονίου συμφωνίας για τις δασμολογικές ποσοστώσεις Το 2018, η Επιτροπή Γεωργίας εκκίνησε τη διαδικασία επανεξέτασης. Στις αρχές του 2019, η γραμματεία της Επιτροπής Γεωργίας εξέδωσε σχέδιο έκθεσης απευθυνόμενης στο Γενικό Συμβούλιο του ΠΟΕ, η οποία περιέχει απολογισμό των μέχρι στιγμής εξελίξεων. 
            
            
               Δεδομένης της έλλειψης συναίνεσης μεταξύ των μελών του ΠΟΕ σχετικά με τις ουσιαστικές αλλαγές στο μνημόνιο συμφωνίας για τις δασμολογικές ποσοστώσεις, η επιτροπή συνιστά στο Γενικό Συμβούλιο να παρατείνει την περίοδο επανεξέτασης έως το τέλος του 2021 και να ενισχύσει τη διαφάνεια στη διαχείριση των δασμολογικών ποσοστώσεων (βλ. παράρτημα 2 της έκθεσης). 
            
            
               Οι συστάσεις αυτές (παράρτημα 2 της έκθεσης) θα πρέπει να υποβληθούν στο Γενικό Συμβούλιο τον Δεκέμβριο του 2019. Το Γενικό Συμβούλιο θα πρέπει να εκδώσει τις εν λόγω συστάσεις υπό μορφή απόφασης σχετικά με την επανεξέταση του μνημονίου συμφωνίας για τις δασμολογικές ποσοστώσεις. 
            
            
               3.Θέση που πρέπει να ληφθεί εξ ονόματος της Ένωσης
            
            
               Στόχος της παρούσας πρότασης είναι να παράσχει στην Ένωση τη δυνατότητα να επιτύχει την έκδοση απόφασης σχετικά με την επανεξέταση του μνημονίου συμφωνίας για τις δασμολογικές ποσοστώσεις στη συνεδρίαση του Γενικού Συμβουλίου του ΠΟΕ τον Δεκέμβριο του 2019.
            
            
               Από τη σκοπιά της Ένωσης, η παράταση της περιόδου επανεξέτασης έως το τέλος του 2021 είναι ζωτικής σημασίας, διότι καθιστά δυνατή τη συνέχιση του υφιστάμενου μνημονίου συμφωνίας για τις δασμολογικές ποσοστώσεις και επιτρέπει στα μέλη του ΠΟΕ να συζητήσουν περαιτέρω την επανεξέταση του εν λόγω μνημονίου συμφωνίας για τις δασμολογικές ποσοστώσεις.
            
         
         
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στην προκειμένη περίπτωση
            
            
               Το Γενικό Συμβούλιο του ΠΟΕ είναι όργανο που έχει συσταθεί με συμφωνία, και συγκεκριμένα με τη συμφωνία ΠΟΕ.
            
            
               Η πράξη την οποία καλείται να εκδώσει το Γενικό Συμβούλιο είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο II παράγραφος 2 και το άρθρο IX παράγραφος 3 της συμφωνίας ΠΟΕ. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, διαδικαστική νομική βάση της προτεινόμενης απόφασης είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος ή κύρια, ενώ ο άλλος ή η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               
                  Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.
               
               
                  Ως εκ τούτου, ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.
               
            
            
               4.3.Συμπέρασμα
            
            
               Νομική βάση της προτεινόμενης απόφασης είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προβλεπόμενης πράξης
            
            
               Δεδομένου ότι η πράξη του Γενικού Συμβουλίου του ΠΟΕ θα συμπληρώσει τη συμφωνία ΠΟΕ μέσω της παράτασης της ισχύος του μνημονίου συμφωνίας για τις δασμολογικές ποσοστώσεις και της πρόβλεψης κανόνων για την καλύτερη χρησιμοποίηση των δασμολογικών ποσοστώσεων, κρίνεται σκόπιμο η πράξη να δημοσιευτεί στην Επίσημη Εφημερίδα της Ευρωπαϊκής Ένωσης, μετά την έκδοσή της.
            
         
         
            
               2019/0245 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία του Μαρακές για την ίδρυση του Παγκόσμιου Οργανισμού Εμπορίου («συμφωνία ΠΟΕ») συνήφθη από την Ένωση με την απόφαση 94/800/ΕΚ του Συμβουλίου, της 22ας Δεκεμβρίου 1994
                  2
               , και τέθηκε σε ισχύ την 1η Ιανουαρίου 1995. 
            
            
               (2)Σύμφωνα με το άρθρο IV παράγραφος 1 της συμφωνίας ΠΟΕ, η υπουργική συνδιάσκεψη του Παγκόσμιου Οργανισμού Εμπορίου (εφεξής: «ΠΟΕ») είναι αρμόδια για τη λήψη αποφάσεων επί όλων των θεμάτων τα οποία εντάσσονται στο πλαίσιο των πολυμερών εμπορικών συμφωνιών. 
            
            
               (3)Σύμφωνα με το άρθρο IV παράγραφος 2 της συμφωνίας ΠΟΕ, στα διαστήματα μεταξύ των συνόδων της υπουργικής συνδιάσκεψης, τις αρμοδιότητες αυτής πρέπει να αναλαμβάνει το Γενικό Συμβούλιο του ΠΟΕ.
            
            
               (4)Σύμφωνα με το άρθρο IX παράγραφος 1, τα όργανα του ΠΟΕ συνήθως λαμβάνουν αποφάσεις με συναίνεση.
            
            
               (5)Στην ένατη σύνοδο της υπουργικής συνδιάσκεψης του ΠΟΕ (Μπαλί, Δεκέμβριος 2013) εκδόθηκε απόφαση υπουργών για μνημόνιο συμφωνίας σχετικά με τις διατάξεις για τη διαχείριση των δασμολογικών ποσοστώσεων των γεωργικών προϊόντων, όπως ορίζεται στο άρθρο 2 της συμφωνίας για τη γεωργία» [WT/MIN(13)/39] (εφεξής: «μνημόνιο συμφωνίας για τις δασμολογικές ποσοστώσεις»), το οποίο διέπει τη διαχείριση των δασμολογικών ποσοστώσεων των γεωργικών προϊόντων.
            
            
               (6)Σύμφωνα με την παράγραφο 13 του μνημονίου συμφωνίας για τις δασμολογικές ποσοστώσεις, η επανεξέταση της λειτουργίας του πρέπει να αρχίσει το αργότερο τέσσερα έτη μετά την έκδοσή του και να λαμβάνει υπόψη την μέχρι τότε αποκομισθείσα πείρα. Η εν λόγω επανεξέταση αποσκοπεί στην προαγωγή μιας διαρκούς διαδικασίας βελτίωσης της χρησιμοποίησης των δασμολογικών ποσοστώσεων.
            
            
               (7)Σύμφωνα με την παράγραφο 13, η Επιτροπή Γεωργίας ξεκίνησε την επανεξέταση του μνημονίου συμφωνίας για τις δασμολογικές ποσοστώσεις το 2018. Τα πορίσματα της επανεξέτασης θα παρουσιαστούν στη συνεδρίαση του Γενικού Συμβουλίου τον Δεκέμβριο του 2019 υπό μορφή έκθεσης της Επιτροπής Γεωργίας (έκθεση αριθ.... «Επανεξέταση της λειτουργίας της απόφασης του Μπαλί για τη διαχείριση των δασμολογικών ποσοστώσεων», με ημερομηνία...).
            
            
               (8)Δεδομένης της έλλειψης συναίνεσης μεταξύ των μελών του ΠΟΕ όσον αφορά τις ουσιαστικές τροποποιήσεις στο μνημόνιο συμφωνίας για τις δασμολογικές ποσοστώσεις, η έκθεση συνιστά την παράταση της περιόδου επανεξέτασης έως το τέλος του 2021, ώστε να επιτευχθεί συναίνεση για τις ουσιαστικές τροποποιήσεις. Επιπλέον, η έκθεση περιλαμβάνει συστάσεις για την ενίσχυση της διαφάνειας στη διαχείριση των δασμολογικών ποσοστώσεων.
            
            
               (9)Στη συνεδρίαση του Δεκεμβρίου του 2019, το Γενικό Συμβούλιο του ΠΟΕ θα πρέπει να κληθεί να εξετάσει το ενδεχόμενο έκδοσης των συστάσεων που παρατίθενται στο παράρτημα 2 της έκθεσης αριθ.... υπό μορφή απόφασης σχετικά με την επανεξέταση του μνημονίου συμφωνίας για τη δασμολογική ποσόστωση.
            
            
               (10)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Γενικό Συμβούλιο του ΠΟΕ, δεδομένου ότι η απόφαση που θα εκδοθεί θα είναι δεσμευτική για την Ένωση.
            
            
               (11)Στο Γενικό Συμβούλιο του ΠΟΕ, η Ένωση εκπροσωπείται από την Επιτροπή, σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση (ΣΕΕ).
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
         
         
            
               Άρθρο 1
            
            
               Η θέση που πρέπει να ληφθεί από την Ευρωπαϊκή Επιτροπή, εξ ονόματος της Ένωσης, στη συνεδρίαση του Γενικού Συμβουλίου του Παγκόσμιου Οργανισμού Εμπορίου τον Δεκέμβριο του 2019 βασίζεται στο σχέδιο απόφασης για την έκδοση των συστάσεων που υπέβαλε στο Γενικό Συμβούλιο η Επιτροπή Γεωργίας στο παράρτημα 2 της έκθεσής της αριθ. .... της ...., η οποία επισυνάπτεται στην παρούσα απόφαση.
            
            
               Οι εκπρόσωποι της Ένωσης στο Γενικό Συμβούλιο του Παγκόσμιου Οργανισμού Εμπορίου μπορούν να συμφωνήσουν ήσσονος σημασίας αλλαγές στο σχέδιο απόφασης χωρίς περαιτέρω απόφαση του Συμβουλίου.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Δικαστηρίου, της 7ης Οκτωβρίου 2014, C-399/12, Γερμανία κατά Συμβουλίου, EU:C:2014:2258, σκέψεις 61 έως 64. 
               
               
                  
                     (2)
                  
                        Απόφαση 94/800/ΕΚ του Συμβουλίου, της 22ας Δεκεμβρίου 1994, σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθ’ όσον αφορά τα θέματα που εμπίπτουν στις αρμοδιότητές της (ΕΕ L 336 της 23.12.1994, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.10.2019
            COM(2019) 563 final
            ΠΑΡΑΡΤΗΜΑ 
            της
            πρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου
            
               
         
         
            
               ΠΑΡΑΡΤΗΜΑ 
            
            
               ΕΠΑΝΕΞΕΤΑΣΗ ΤΗΣ ΛΕΙΤΟΥΡΓΙΑΣ ΤΗΣ ΑΠΟΦΑΣΗΣ ΤΟΥ ΜΠΑΛΙ ΓΙΑ ΤΗ ΔΙΑΧΕΙΡΙΣΗ ΤΩΝ ΔΑΣΜΟΛΟΓΙΚΩΝ ΠΟΣΟΣΤΩΣΕΩΝ
            
            
               Έκθεση προς το Γενικό Συμβούλιο 
            
            
               (1)Στην ένατη σύνοδο της υπουργικής συνδιάσκεψης, οι υπουργοί ενέκριναν την απόφαση για «μνημόνιο συμφωνίας σχετικά με τις διατάξεις για τη διαχείριση των δασμολογικών ποσοστώσεων των γεωργικών προϊόντων», όπως ορίζεται στο άρθρο 2 της συμφωνίας για τη γεωργία» [WT/MIN(13)/39] (εφεξής: «απόφαση του Μπαλί για τις δασμολογικές ποσοστώσεις»). Οι υπουργοί ανέθεσαν στην επιτροπή να επανεξετάζει και να παρακολουθεί την υλοποίηση των υποχρεώσεων των μελών, οι οποίες έχουν οριστεί στο πλαίσιο της απόφασης του Μπαλί για τις δασμολογικές ποσοστώσεις, προκειμένου η επανεξέταση να προάγει μια διαρκή διαδικασία βελτίωσης της χρησιμοποίησης των δασμολογικών ποσοστώσεων, το αργότερο από το 2017, λαμβανομένης υπόψη της μέχρι τότε αποκομισθείσας πείρας
                  1
               . Οι συζητήσεις επανεξέτασης άρχισαν στη συνεδρίαση της επιτροπής τον Οκτώβριο του 2017
                  2
               . Στη συνεδρίαση του Φεβρουαρίου του 2018, η επιτροπή συμφώνησε με τη διαδικασία και τα χρονοδιαγράμματα διεξαγωγής της επανεξέτασης στο έγγραφο G/AG/W/171
                  3
               . Σύμφωνα με τη συμφωνηθείσα διαδικασία, η επανεξέταση διενεργήθηκε στο πλαίσιο ανοικτών, άτυπων συνεδριάσεων της επιτροπής, οι οποίες πραγματοποιήθηκαν παράλληλα με τις τακτικές συνεδριάσεις της επιτροπής
                  4
               .
            
            
               (2)Τα μέλη συζήτησαν την επανεξέταση σε τέσσερις άτυπες συνεδριάσεις της επιτροπής το 2018, στις 20 Φεβρουαρίου, στις 11 Ιουνίου, στις 25 Σεπτεμβρίου και στις 26 Νοεμβρίου. Κατά την άτυπη συνεδρίαση του Νοεμβρίου, στην οποία συμμετείχαν εκπρόσωποι του κλάδου, πραγματοποιήθηκε θεματική συνεδρία σχετικά με τη διαχείριση και την υποχρησιμοποίηση των δασμολογικών ποσοστώσεων. Τα μέλη συνέβαλαν επίσης στις συζητήσεις επανεξέτασης με διάφορες γραπτές εισηγήσεις τους. Ομοίως, ανταποκρινόμενη στα αιτήματα των μελών και όπως ορίζεται στη συμφωνηθείσα διαδικασία και τα συμφωνηθέντα χρονοδιαγράμματα για τη διεξαγωγή της επανεξέτασης, η Γραμματεία συνέταξε ενημερωτικό έγγραφο
                  5
                σχετικά με τη διαχείριση και τα ποσοστά χρησιμοποίησης των δασμολογικών ποσοστώσεων, προκειμένου να διευκολύνει την επανεξέταση. Το παράρτημα 1 περιλαμβάνει κατάλογο όλων των εγγράφων που έχουν ληφθεί μέχρι στιγμής υπόψη στην επανεξέταση. 
            
            
               (3)Κατά τις συζητήσεις επανεξέτασης, τα μέλη προσδιόρισαν τα ακόλουθα θέματα: 1) αποτελεσματική υλοποίηση και παρακολούθηση των ουσιαστικών υποχρεώσεων που απορρέουν από την απόφαση του Μπαλί για τις δασμολογικές ποσοστώσεις· 2) απαιτήσεις διαφάνειας των δασμολογικών ποσοστώσεων· 3) μηχανισμός διαχείρισης υποχρησιμοποιούμενων ποσοστώσεων. Κατωτέρω παρατίθενται ορισμένα στοιχεία
                  6
                που εθίγησαν στο πλαίσιο των τριών αυτών θεμάτων, μεταξύ άλλων και κατά τις θεματικές συζητήσεις τον Νοέμβριο.
            
            
               ΑΠΟΤΕΛΕΣΜΑΤΙΚΗ ΕΦΑΡΜΟΓΗ ΚΑΙ ΠΑΡΑΚΟΛΟΥΘΗΣΗ 
            
            
               i.Ανακατανομή μη χρησιμοποιηθεισών αδειών στο πλαίσιο δασμολογικής ποσόστωσης· 
            
            
               ii.Διαδικασίες ανακατανομής, συμπεριλαμβανομένων των ειδικών ανά χώρα κατανομών
                  7
               ·
            
            
               iii.Ανταλλαγή εμπειριών και βέλτιστων πρακτικών όσον αφορά τη βελτίωση της χρησιμοποίησης των δασμολογικών ποσοστώσεων, συμπεριλαμβανομένης της ανακατανομής δασμολογικών ποσοστώσεων στο πλαίσιο περιφερειακών συμφωνιών ελεύθερων συναλλαγών.
            
            
               ΑΠΑΙΤΗΣΕΙΣ ΔΙΑΦΑΝΕΙΑΣ ΤΩΝ ΔΑΣΜΟΛΟΓΙΚΩΝ ΠΟΣΟΣΤΩΣΕΩΝ  
            
            
               i.Έγκαιρες και πλήρεις κοινοποιήσεις των δασμολογικών ποσοστώσεων·
            
            
               ii.Άμεση αναφορά μεταβολών στη διαχείριση των δασμολογικών ποσοστώσεων·
            
            
               iii.Συνεπής υποβολή αναφορών σχετικά με τους συντελεστές χρησιμοποίησης από όλα τα μέλη με δεσμεύσεις σε θέματα δασμολογικών ποσοστώσεων·
            
            
               iv.Εναρμονισμένες πρακτικές κοινοποίησης (π.χ. για τις μη ανοιχθείσες ή για τις προγραμματισμένες δασμολογικές ποσοστώσεις χωρίς τιμολογιακό πλεονέκτημα)·
            
            
               v.Αναφορά των λόγων της υποχρησιμοποίησης·
            
            
               vi.Ανταλλαγή εθνικών εμπειριών και βέλτιστων πρακτικών όσον αφορά τη διαχείριση των δασμολογικών ποσοστώσεων·
            
            
               vii.Ειδική και διαφοροποιημένη μεταχείριση (διοικητικός φόρτος των απαιτήσεων κοινοποίησης)·
            
            
               viii.Σύνδεση με τις απαιτήσεις κοινοποίησης στον τομέα των διαδικασιών αδειών εισαγωγής·
            
         
         
            
               ix.Τεχνική βοήθεια από τη Γραμματεία για να βελτιωθεί η συμμόρφωση των μελών προς τις υποχρεώσεις κοινοποίησης.
            
            
               ΜΗΧΑΝΙΣΜΟΣ ΔΙΑΧΕΙΡΙΣΗΣ ΥΠΟΧΡΗΣΙΜΟΠΟΙΟΥΜΕΝΩΝ ΠΟΣΟΣΤΩΣΕΩΝ
            
            
               i.Διαφορετικές υποχρεώσεις των μελών (παράγραφος 4 του παραρτήματος Α)·
            
            
               ii.Ειδική και διαφοροποιημένη μεταχείριση·
            
            
               iii.Ενδεχόμενο μη καθολικής εφαρμοσιμότητας στο μέλλον·
            
            
               iv.Σύνδεση μεταξύ του παραρτήματος Β και της παραγράφου 4 του παραρτήματος Α·
            
            
               v.Διερεύνηση των αιτιών της υποχρησιμοποίησης·
            
            
               vi.Στοχευμένη εξέταση της υποχρησιμοποίησης των δασμολογικών ποσοστώσεων σε ορισμένους συγκεκριμένους τομείς·
            
            
               vii.Πρακτική εφαρμοσιμότητα του μηχανισμού διαχείρισης υποχρησιμοποιούμενων ποσοστώσεων (διερεύνηση των λόγων για τους οποίους δεν έχει γίνει ακόμη χρήση του, συμπεριλαμβανομένης της ενδεχόμενης πολυπλοκότητας, ανταλλαγή εμπειριών, απλούστευση των διαδικαστικών απαιτήσεων)·
            
            
               viii.Τήρηση καταλόγου των υποχρησιμοποιούμενων δασμολογικών ποσοστώσεων από τη Γραμματεία.
            
            
               (4)Όσον αφορά το ζήτημα της μελλοντικής λειτουργίας της παραγράφου 4 του μηχανισμού διαχείρισης υποχρησιμοποιούμενων ποσοστώσεων και της σχετικής διάταξης για την ειδική και διαφοροποιημένη μεταχείριση, παρατηρείται απόκλιση των θέσεων των μελών. Ορισμένα αναπτυσσόμενα μέλη υποστήριξαν ότι δεν θα πρέπει να αποδυναμωθούν οι διατάξεις της απόφασης του Μπαλί για τις δασμολογικές ποσοστώσεις που αφορούν την ειδική και διαφοροποιημένη μεταχείριση· κάποια άλλα μέλη ισχυρίστηκαν ότι η ειδική και διαφοροποιημένη μεταχείριση για τις αναπτυσσόμενες χώρες δεν θα πρέπει να οδηγήσει σε εξαίρεση και ότι οι επωφελούμενες αναπτυσσόμενες χώρες θα πρέπει αντιθέτως να αναλάβουν δεσμεύσεις για τη διαχείριση των δασμολογικών ποσοστώσεων, λαμβανομένης υπόψη της αναπτυξιακής τους κατάστασης. 
            
            
               (5)Αρκετά μέλη θεώρησαν ότι το πεδίο της εν λόγω επανεξέτασης περιορίζεται στην επιδίωξη βελτίωσης της διαχείρισης των δασμολογικών ποσοστώσεων, ώστε αυτή να διακρίνεται από τις διαπραγματεύσεις για την πρόσβαση στην αγορά. Κάποια άλλα μέλη επισήμαναν τη δυνατότητα ένταξης των ζητημάτων που σχετίζονται με τις δασμολογικές ποσοστώσεις στις διαπραγματεύσεις για την πρόσβαση στην αγορά.
            
            
               (6)Ορισμένα μέλη θεώρησαν ότι, βάσει των παρατηρήσεων των μελών, η επιτροπή θα πρέπει να εξετάσει τους λόγους για τους οποίους δεν έχει γίνει ακόμη χρήση του μηχανισμού διαχείρισης των υποχρησιμοποιούμενων ποσοστώσεων.
            
            
               (7)Σύμφωνα με τις παραγράφους 13-15 της απόφασης του Μπαλί για τις δασμολογικές ποσοστώσεις [WT/MIN(13)/39], η επιτροπή στη συνεδρίασή της, στις 30 Οκτωβρίου 2019, συμφωνεί να εξεταστούν από το Γενικό Συμβούλιο οι ακόλουθες συστάσεις που περιλαμβάνονται στο παράρτημα 2 της παρούσας έκθεσης.  
            
            
               
            
               Παράρτημα 1
            
            
                     
                        Κατάλογος εγγράφων
                     
                  
               
                     
                        G/AG/W/169
                     
                     
                        10 Οκτωβρίου 2017
                     
                  
                  
                     
                        Παρακολούθηση και επανεξέταση των υποχρεώσεων των μελών βάσει της απόφασης του Μπαλί για τη διαχείριση των δασμολογικών ποσοστώσεων.
                     
                     
                     
                        Σημείωμα της Γραμματείας
                     
                  
               
                     
                        G/AG/W/171
                     
                     
                        9 Φεβρουαρίου 2018
                     
                  
                  
                     
                        Προτεινόμενη διαδικασία για την επανεξέταση της λειτουργίας της απόφασης του Μπαλί για τη διαχείριση των δασμολογικών ποσοστώσεων.
                     
                     
                     
                        Σημείωμα της Γραμματείας
                     
                  
               
                     
                        G/AG/W/175
                     
                     
                        18 Μαΐου 2018
                     
                     
                               
                     
                     
                                 και
                     
                     
                        G/AG/W/175/Add.1
                     
                     
                        7 Μαΐου 2019
                     
                     
                  
                  
                     
                     
                        Ανακοίνωση της Ευρωπαϊκής Ένωσης προς την Επιτροπή Γεωργίας σχετικά με τη διαδικασία επανεξέτασης της λειτουργίας της απόφασης του Μπαλί για τη διαχείριση των δασμολογικών ποσοστώσεων
                           8
                        .
                     
                     
                     
                     
                        Ανακοινώσεις της Ευρωπαϊκής Ένωσης
                     
                  
               
                     
                        G/AG/W/179
                     
                     
                        6 Ιουνίου 2018
                     
                  
                  
                     
                        Επανεξέταση της λειτουργίας της υπουργικής απόφασης του Μπαλί για το «Μνημόνιο συμφωνίας σχετικά με τις διατάξεις για τη διαχείριση των δασμολογικών ποσοστώσεων των γεωργικών προϊόντων…»
                           9
                        .
                     
                     
                     
                        Παρατηρήσεις της Ομάδας Cairns
                     
                  
               
                     
                        G/AG/W/183
                     
                     
                        31 Ιουλίου 2018
                     
                  
                  
                     
                        Μέθοδοι διαχείρισης και ποσοστά χρησιμοποίησης των δασμολογικών ποσοστώσεων 2007-2016.
                     
                     
                     
                        Έγγραφο εργασίας της Γραμματείας
                     
                  
               
                     
                        G/AG/W/186
                     
                     
                        19 Σεπτεμβρίου 2018
                     
                  
                  
                     
                        Επανεξέταση της απόφασης του Μπαλί για τη διαχείριση των δασμολογικών ποσοστώσεων.
                     
                     
                     
                        Παρατηρήσεις της Αυστραλίας
                     
                  
               
                     
                        G/AG/W/197
                     
                     
                        24 Μαΐου 2019
                     
                  
                  
                     
                        Ο μηχανισμός διαχείρισης των υποχρησιμοποιούμενων ποσοστώσεων της απόφασης του Μπαλί για τη διαχείριση των δασμολογικών ποσοστώσεων
                     
                     
                        Παρατηρήσεις εκ μέρους της ομάδας Cairns
                     
                  
               
               
            
               Παράρτημα 2
            
            
               (1)[Η προθεσμία που ορίζεται στην παράγραφο 14 και στην υποσημείωση 2 της απόφασης του Μπαλί για τις δασμολογικές ποσοστώσεις, και η οποία αφορά τη λήψη απόφασης σχετικά με την παράγραφο 4 του παραρτήματος Α, θα παραταθεί έως το τέλος του 2021 ή έως την 13η υπουργική συνδιάσκεψη, ανάλογα με το με το ποια ημερομηνία είναι προγενέστερη. [Για μεγαλύτερη βεβαιότητα, εάν ούτε η υπουργική συνδιάσκεψη ούτε το Γενικό Συμβούλιο δεν έχουν αποφασίσει, έως το τέλος του 2021, να παρατείνουν την παράγραφο 4 του παραρτήματος Α της απόφασης του Μπαλί για τις δασμολογικές ποσοστώσεις στην τρέχουσα ή σε τροποποιημένη μορφή της, η παράγραφος 4 του παραρτήματος Α, με την επιφύλαξη της παραγράφου 15 της εν λόγω απόφασης, δεν θα ισχύει από την 1η Ιανουαρίου 2022 (ως προς τα απαριθμούμενα στο παράρτημα Β μέλη και ως προς οποιοδήποτε μέλος ζητήσει, πριν από το τέλος του 2021, να προστεθεί στο παράρτημα Β).]
            
         
         
            
               (2)Εν τω μεταξύ, η Επιτροπή Γεωργίας («η επιτροπή») θα συνεχίσει τις συζητήσεις για την εφαρμογή της παραγράφου 4 του παραρτήματος Α. [Για μεγαλύτερη βεβαιότητα, ενώ η συζήτηση αυτή βρίσκεται σε εξέλιξη, θα διατηρηθεί σε ισχύ η απόφαση του Μπαλί για τις δασμολογικές ποσοστώσεις, καθώς και τα παραρτήματά της.]
            
            
               (3)Η επιτροπή θα υποβάλει συστάσεις στο Γενικό Συμβούλιο σχετικά με την εφαρμογή της παραγράφου 4 [του παραρτήματος Α και σύμφωνα με την παράγραφο 14] πριν από το τέλος του 2021.
            
            
               (4)Αναγνωρίζοντας τη σημασία της ενίσχυσης της διαφάνειας στη διαχείριση των δασμολογικών ποσοστώσεων και των ποσοστών χρησιμοποίησης, καθώς και της έγκαιρης υποβολής κοινοποιήσεων από τα μέλη, και αναγνωρίζοντας ότι το διαδικτυακό σύστημα κοινοποιήσεων στον τομέα της γεωργίας αναμένεται να οδηγήσει σε βελτιωμένη εναρμόνιση, η επιτροπή συμφωνεί ως προς τα εξής:
            
            
               α)Η Γραμματεία θα καταρτίσει κατάλογο των υφιστάμενων πρακτικών που ακολουθούν τα μέλη για την κοινοποίηση των δασμολογικών ποσοστώσεων, συμπεριλαμβανομένων των περιπτώσεων στις οποίες δεν ανοίχθηκε προγραμματισμένη δασμολογική ποσόστωση. 
            
            
               β)Η επιτροπή θα ξεκινήσει συζητήσεις σχετικά με την εναρμόνιση των πρακτικών που ακολουθούν τα μέλη για την κοινοποίηση των δασμολογικών ποσοστώσεων, συμπεριλαμβανομένων των ποσοστών χρησιμοποίησης των δασμολογικών ποσοστώσεων.  
            
            
               γ)Η επιτροπή ενθαρρύνει τα μέλη να περιλάβουν στις κοινοποιήσεις τους, στον πίνακα ΜΑ:2, σε περιπτώσεις που δεν ανοίγονται προγραμματισμένες δασμολογικές ποσοστώσεις, σχετική αιτιολόγηση.
            
            
               δ)Η Γραμματεία θα επικαιροποιεί τακτικά τις πληροφορίες σχετικά με τη διαχείριση των δασμολογικών ποσοστώσεων και τα ποσοστά χρησιμοποίησης που περιλαμβάνονται στο G/AG/W/183
                  10
               , καθώς και τις πληροφορίες για το ποια μέλη έχουν κοινοποιήσει τα ποσοστά χρησιμοποίησης και για τα ερωτήματα που τίθενται στην επιτροπή σχετικά με τα ποσοστά χρησιμοποίησης.
            
            
               ε)Η επιτροπή, βασιζόμενη στις παρατηρήσεις των μελών, θα εξετάσει τους λόγους για τους οποίους δεν έχει γίνει ακόμη χρήση του μηχανισμού διαχείρισης των υποχρησιμοποιούμενων ποσοστώσεων.
            
            
               (5)Η επιτροπή συμφωνεί να διεξάγει τακτικές επανεξετάσεις της λειτουργίας της απόφασης του Μπαλί για τις δασμολογικές ποσοστώσεις κάθε 3 χρόνια μετά την ολοκλήρωση της παρούσας επανεξέτασης. Οι εν λόγω τακτικές επανεξετάσεις θα περιλαμβάνουν, μεταξύ άλλων, εξέταση της χρήσης από τα μέλη του μηχανισμού διαχείρισης των υποχρησιμοποιούμενων ποσοστώσεων, βάσει των παρατηρήσεων των μελών.
            
            
               ___
            
         
         
            
                  
                     (1)
                  
                        Παράγραφος 13 του εγγράφου WT/MIN(13)/39. Δεν έχει αναφερθεί καμία περίπτωση προσφυγής στον μηχανισμό διαχείρισης των υποχρησιμοποιούμενων ποσοστώσεων.
               
               
                  
                     (2)
                  
                        Βλ. ενότητα 2.2.1 του G/AG/R/86.
               
               
                  
                     (3)
                  
                        Βλ. ενότητα 2.5.1 του G/AG/R/87. 
               
               
                  
                     (4)
                  
                        Στη συνεδρίαση του Ιουνίου 2019, η επιτροπή συμφώνησε να παρατείνει την προθεσμία έως τη συνεδρίασή του Οκτωβρίου 2019, ώστε να ολοκληρώσει την έκθεση επανεξέτασης.  
               
               
                  
                     (5)
                  
                        G/AG/W/183.
               
               
                  
                     (6)
                  
                        Δεν υπάρχει συμφωνία των μελών σχετικά με τα στοιχεία αυτά ή τον χειρισμό τους στις συστάσεις.
               
               
                  
                     (7)
                  
                        Η παράγραφος 9 της υπουργικής απόφασης του Μπαλί για τις δασμολογικές ποσοστώσεις αφορά τη διαδικασία ανακατανομής. Επιπλέον, οι υποσημειώσεις 3 και 5 του παραρτήματος Α της απόφασης του Μπαλί αφορούν τα δικαιώματα των μελών που διαθέτουν ειδική ανά χώρα κατανομή ειδικά στο πλαίσιο του μηχανισμού διαχείρισης υποχρησιμοποιούμενων ποσοστώσεων.
               
               
                  
                     (8)
                  
                        Έγγραφο G/AG/W/171 της 9ης Φεβρουαρίου 2018.
               
               
                  
                     (9)
                  
                        WT/MIN (13)/39 και WT/L/914 με ημερομηνία 11 Δεκεμβρίου 2013.
               
               
                  
                     (10)
                  
                        Το ενημερωτικό σημείωμα της Γραμματείας μπορεί ειδικότερα να περιλαμβάνει κατάλογο των δασμολογικών ποσοστώσεων για τις οποίες δεν έχει υποβληθεί κοινοποίηση δυνάμει του πίνακα MA: 2 ή όταν το ποσοστό χρησιμοποίησης είναι χαμηλότερο του 65 %.